บอร์ดตลท.ตั้ง “ชัยวัฒน์ วิบูลย์สวัสดิ์” เป็นประธานกรรมการมีผล 6 ส.ค.นี้
บอร์ดตลท.ตั้ง "ชัยวัฒน์ วิบูลย์สวัสดิ์" เป็นประธานกรรมการมีผล 6 ส.ค.นี้
บอร์ดตลท.ตั้ง "ชัยวัฒน์ วิบูลย์สวัสดิ์" เป็นประธานกรรมการมีผล 6 ส.ค.นี้
6 ส.ค. 2562

นายรองรักษ์ พนาปวุฒิกุล ผู้ช่วยผู้จัดการ หัวหน้าสายงานกฎหมาย ตลาดหลักทรัพย์แห่งประเทศไทย (ตลท.) ในฐานะเลขานุการคณะกรรมการตลาดหลักทรัพย์ฯ กล่าวว่า ในวันนี้ (6 สิงหาคม 2562) ที่ประชุมคณะกรรมการ ตลาดหลักทรัพย์ฯ ได้มีมติเลือกนายชัยวัฒน์ วิบูลย์สวัสดิ์ ให้ดำรงตำแหน่งประธานกรรมการตลาดหลักทรัพย์ฯ โดยมีผลตั้งแต่วันนี้เป็นต้นไป จนกว่าจะครบวาระการดำรงตำแหน่งกรรมการตลาดหลักทรัพย์ฯ
ทั้งนี้ ตาม พ.ร.บ. หลักทรัพย์และตลาดหลักทรัพย์ฯ (ฉบับที่ 6) พ.ศ. 2562 ซึ่งมีผลใช้บังคับตั้งแต่วันที่ 17 เมษายน 2562 ได้กำหนดให้คณะกรรมการกำกับหลักทรัพย์และตลาดหลักทรัพย์ (ก.ล.ต.) และสมาชิกของตลาดหลักทรัพย์ฯ จะต้องดำเนินการแต่งตั้งหรือเลือกตั้งกรรมการตลาดหลักทรัพย์ฯ ใหม่ ให้แล้วเสร็จภายใน 120 วันนับแต่วันที่ พ.ร.บ. หลักทรัพย์ฯ มีผลใช้บังคับ หรือภายในวันที่ 14 สิงหาคม 2562 ซึ่งที่ประชุมสมาชิกของตลาดหลักทรัพย์ฯ เมื่อวันที่ 26 มิถุนายน 2562 ได้เลือกตั้งกรรมการตลาดหลักทรัพย์ฯ ใหม่ 4 ราย และคณะกรรมการ ก.ล.ต. ในการประชุมเมื่อวันที่ 1 สิงหาคม 2562 ได้มีมติแต่งตั้งกรรมการตลาดหลักทรัพย์ฯ ใหม่ 6 ราย พร้อมทั้งได้กำหนดให้การแต่งตั้งดังกล่าวมีผลตั้งแต่วันที่ 5 สิงหาคม 2562 ดังนั้น กรรมการตลาดหลักทรัพย์ฯ ใหม่ ทั้ง 10 รายจะมีวาระการดำรงตำแหน่ง 3 ปี ตั้งแต่วันที่ 5 สิงหาคม 2562 เป็นต้นไป
ในปัจจุบัน คณะกรรมการตลาดหลักทรัพย์ฯ มี 11 ราย ประกอบด้วย  นายชัยวัฒน์ วิบูลย์สวัสดิ์ เป็นประธานกรรมการ นางภัทธีรา ดิลกรุ่งธีระภพ เป็นรองประธานกรรมการ  ส่วนกรรมการตลาดหลักทรัพย์ฯ อีก 8 ราย ได้แก่ นายกิติพงศ์ อุรพีพัฒนพงศ์ นายจรัมพร โชติกเสถียร นายธิติ ตันติกุลานันท์ นายนรเชษฐ์ แสงรุจิ นายไพบูลย์ นลินทรางกูร นางวรวรรณ ธาราภูมิ นายเสรี นนทสูติ และนางสาวโสภาวดี เลิศมนัสชัย โดยมีนายภากร ปีตธวัชชัย เป็นกรรมการและผู้จัดการ